आरक्षण का विरोध जितना उत्तरी भारत में हुआ उतना मध्य भारत व दक्षिण भारत में नहीं हुआ क्योंकि बहुजनों के आंदोलन ने वहाँ के दलितों को सामाजिक रूप से बराबरी का एक दर्जा पहले से प्रदान कर रखा था। बहुजन समाज के जिन नायकों ने यह महत्वपूर्ण कार्य किया उनमें पेरियार, जोतीराव फुले, सावित्रीबाई फुले और बाबा साहेब आंबेडकर अग्रणी रहे। ये बातें वरिष्ठ पत्रकार उर्मिलेश ने बीते 7 अगस्त 2018 को दिल्ली विश्वविद्यालय के मानसरोवर हॉस्टल के सभागार में आयोजित एक विचार गोष्ठी को संबोधित करते हुए कही। गोष्ठी का विषय ‘मंडल कमीशन राष्ट्र निर्माण की सबसे बड़ी पहल’ था।